Мария Терезия 25. юна 1741 была в Прешпорку (Братислава) корунована за мадярску кралицю и скликала там мадярскый сойм на 11. септембер 1741. На сойм принесла на руках четыримѣсячного сына Йозефа, престолонаслѣдника, будучого мадярского краля, и там з найвекшов артистичностьов змальовала перед мадярскыма великашами смутну ситуацию краины. Мадяре прияли до сердця просьбу кралицѣ из выкриками damus vitam et sanguinem! (оддаме живот и кровь! лат.), але зажадали и достали про себе значны привилегии. З помочов мадярской домобраны удало ся выгнати напастникох из наслѣдных земель, што веце, заяти и велику часть Баварии, в тому числѣ и Мюнхен, сѣдло Карла Албрехта. На тот раз война ся закончила миром року 1742, але за цѣну утраты части Шлезии на хосен Пруссии. Цѣсарьом Святой римлянской империии зостав и надале Карл Албрехт.